አቶ አብዲ ራሳቸው ለፍርድ ቤቱ እንደተናገሩት፣ ከቤተሰብ ጋር እንዳይገናኙ ተከልክለዋል፡፡ የመናገር መብታቸውንም ‹‹እንዳትናገር›› መባላቸውንና ፍርድ ቤት ለሚኖራቸው ክርክር ለመዘጋጀት መጻፊያ ወረቀት መከልከላቸውን አስረድተዋል፡፡ ለብቻቸው የታሰሩ ቢሆንም ቅዱስ ቁርዓን እንዳይገባላቸው መከልከላቸውንና ሦስት የፖሊስ መኮንኖች የታሰሩበት ክፍል ድረስ በመምጣት፣ ‹‹ልክህን እናሳይሃለን›› እያሉ እንደሚያስፈራሯቸው ተናግረዋል፡፡ የአምስትና የስድስት ዓመት ሕፃናት ልጆቻቸው በሆቴል ውስጥ ስለሆኑ ፍርድ ቤቱ ወደ ቤታቸው እንዲገቡ ትዕዛዝ እንዲሰጥላቸው ጠይቀዋል፡፡ ለምርመራ በሚል ለ12 ሰዓታት እጃቸውን በካቴና አጥብቀው ስላሰሯቸው እጃቸውን መታጠብ እንኳን እንዳቃታቸውም አክለዋል፡፡
